Il-Kummissjoni Ewropea qed tippjana li twaqqaf l-ivjaġġar mhux essenzjali fiż-żona Schengen, hekk kif aktar pajjiżi Ewropej qed jagħlqu l-fruntieri tagħhom bil-għan li l-Coronavirus ma jkomplix jinfirex. Il-President tal-Kummissjoni Ewropea, Ursula von der Leyen qalet li se titlob lill-mexxejja biex jimplimentaw dawn il-miżuri. Qalet li aktar ma jonqos l-ivjaġġar, aktar jinżamm il-virus. Il-President Franċiż Emmanuel Macron aktar kmieni qal li l-fruntieri esterni tal-Unjoni Ewropea għandhom jingħalqu għall-vjaġġaturi. F’messaġġ lin-nazzjon, il-President Macron qal li l-vjaġġi kollha bejn pajjiżi mhux Ewropej u l-pajjiżi tal-Unjoni Ewropea se jiġu sospiżi. Il-miżuri se jibqgħu fis-seħħ tal-inqas 30 ġurnata. Ċittadini ta’ stati membti li mhumiex fiż-żona Schengen ġew mistiedna biex huma wkoll japplikaw din il-projbizzjoni fl-ivjaġġar. Fir-Renju Unit, il-Prim Ministru Boris Johnson qal li kulħadd għandu jevita vjaġġar mhux neċessarju u kuntatt soċjali, u appella biex il-pubbliku jevita li jmur fil-pubs, ristoranti u f’postijiet fejn jiltaqgħu n-nies. Iktar kmieni, edukaturi u unions tal-għalliema ddiskutew il-pass ’il quddiem dwar jekk l-iskejjel u l-kulleġġi kollha għandhomx jagħlqu, hekk kif in-numru ta’ nies infettati fir-Renju Unit qiegħed ukoll ikompli jiżdied, bil-każi konfermati qabżu l-1,500 u l-imwiet telgħu għal 55.